[{"text_idx": "#000019", "text": "Ond y realiti ydi...dyma lle ydwi bellach. Ar derfyn fy wythnos gyntaf yn gweithio i\u2019r busnesau yn llawn amser \u2018yn swyddogol\u2019 dwi\u2019n oedi i gymeryd popeth i mewn, ac er mod i\u2019n teimlo weithiau bo fi ddim yn gneud digon o \u2018brogress\u2019 yn ddyddiol...does ond angen i fi edrych yn ol dros y 9 mis diwethaf i weld jest pa mor bell dwi di dod."}, {"text_idx": "#000020", "text": "Dwi\u2019n berson sy\u2019n cael syniadau o hyd. \u2018Dwi di cael syniad....\u2019 ydi\u2019r geiriau mae fy mhartner Ceurwyn yn ofni ei glywed fwyaf gen i! Ond mi ydwi wedi dysgu bellach..pan ydwi\u2019n cael syniad, mi dwi\u2019n aros efo\u2019r syniad fy hun am ychydig oriau, ddyddiau, neu wythnosau weithia; achos yn y gorffennol, mi oedd gen i dueddiad i fod eisiau cychwyn ar pob syniad yn syth (boed o\u2019n rhywbeth yn y cartref, syniad busnes, syniad am hobi newydd) ond i ddiflasu arno yn eitha sydyn \u2013 ac ella yn y cyfamser unai wedi dweud wrth pawb amdano, neu wedi gwario arian ar ddechrau ei weithredu. Mae wedi codi embaras arnai sawl gwaith cyn heddiw. Felly, pan ges i\u2019r syniad gwreiddiol am gofod.space \u2013 sy\u2019n wefan i roi gwybodaeth, cefnogaeth ac ysbrydoliaeth i fusesau bach; dwi\u2019n meddwl mai yn y gawod oeddwn i (dwi\u2019n cael nifer fawr o\u2019n syniadau yn y gawod \u2013 yr un man lle dwi\u2019n cael \u2018switch off\u2019 yn llwyr!) nes i fynd yn ecseited fy hun \u2013 ond oherwydd fy mhrofiad yn y gorffennol, mi ddaru mi gadw fo i fi\u2019n hun am ychydig ddyddiau. Dim ond wedyn, ar ol datblygu\u2019r syniad yn fy mhen a ffeindio mod i dal yn hynod ecseited amdano, ac yn bwysicach, yn meddwl y bysa fo\u2019n gweithio fel busnes, nes i son wrth fy mhartner amdano. Ag er iddo rowlio\u2019i lygaid pan neshi ddeud wrth...\u2019dwi di cal syniad\u2019, erbyn diwedd y sgwrs, mi roedd o mor ecseited a fi. Dwi di dysgu fod o\u2019n \u2018sounding board\u2019 eitha da chwara teg iddo fo, ac yn gallu cynnig persbectif gwahanol i fi ar bethau. Felly \u2018fast forward\u2019 tua 3 wythnos o\u2019r sgwrs yna, ar Hydref y 9fed 2020, mi ddaru mi lawnsio gofod.space. Gyda\u2019n sgiliau dylunio i, a sgiliau adeiladu gwefan a thechnolegol Ceurwyn mi oedden ni\u2019n ffodus i allu adeiladu\u2019r wefan ein hunain, rhywbeth dwi\u2019n hynod hynod browd bo ni wedi gallu ei wneud."}, {"text_idx": "#000021", "text": "Dwi\u2019n gwybod ers ychydig flynyddoedd mod i eisiau gweithio yn cefnogi busnesau bach.. ar un adeg ychydig flynyddoedd yn ol, mi oeddwn i\u2019n rhedeg busnes bach fy hun ac yn cofio teimlo\u2019n unig iawn yn gwneud hynny. Mi nes i feddwl hyfforddi fel \u2018coach\u2019, ond doeddwn i chwaith ddim eisiau cynnig gwasanaeth i nifer fechan o berchnogion busnes oedd yn ddigon ffodus i allu fforddio hynny. Felly pan ddaeth y syniad am gofod.space \u2013 gwefan y gallith unrhyw berchennog busnes bach fynd iddi i gael y wybodaeth a\u2019r gefnogaeth ma nhw ei angen, wedyn mi odd yn apelio\u2019n fawr. Y weledigaeth oedd cael un lle dibynadwy i berchnogion busnesau bach gael yr holl wybodaeth mae nhw angen ei wybod am redeg busnes, neu wybod i le i fynd i gael y wybodaeth; i gael at gefnogaeth sy\u2019n mynd i wneud eu bywyd yn haws i\u2019w fyw \u2013 unai drwy feddwlgarwch, symud, cadw gwell trefn, hunanofal ayyb. Ysbrydoliaeth drwy ddarllen am berchnogion busnesau bach eraill, eu hanesion ac yna jest ychydig bach o hwyl pan ma popeth yn mynd yn drech \u2013 taflenni lliwio, chwileiriau a llawer mwy."}, {"text_idx": "#000025", "text": "Ers lawnsio\u2019r busnes, dwi wedi dysgu gymaint am fi fy hun, ac wedi sylweddoli fod oedd gen i dueddiad i danamcangyfrif be oeddwn i\u2019n gallu ei wneud. Y sialens fwyaf ydi bod wedi cael y gred yna ynddo fi\u2019n hun. Mae pawb wedi clywed am yr \u2018imposter syndrome\u2019, ac mi dwi wedi gweithio\u2019n galed i ddechrau ei waredu. Dydio ddim wedi mynd yn llwyr \u2013 \u2018work in progress\u2019 fel tae, ond dwi ar adegau wedi wir gorfod cloddio\u2019n ddyfn a ffeidnio rhywbeth ynddai and oeddwn i\u2019n sylweddoli oedd yna. Un esiampl o hyn ydi i ddechrau gwrando yn ol ar fy llais fy hun ar ol recordio\u2019r podlediadau. Mi gymerodd hi wythnosau ar ol cychwyn recordio nhw i fi gael yr hyder i wrando nol arnynt, erbyn y dweidd oedd o\u2019n boen arnai. Erbyn hyn, dwi\u2019n llawer mwy cyfforddus yn gwrando ar llais fy hun. Wnes i ddilyn cwrs byr gyda Prifysgol Glyndw\u0302r Wrecsam yn ddiweddar \u2018Cyflwyniad i Siarad Cyhoeddus\u2019 \u2013 cwrs oedd yn cael ei redeg yn rhad ac am ddim gan y Brifysgol, ac mae wir wedi rhoi\u2019r sgiliau a\u2019r hyder i mi allu meddwl am sefyll i fyny a thraddodi o flaen cynulleidfa. Cyn dilyn y cwrs, mi fysa\u2019r syniad wedi rhoi ias i mi \u2013 dydwi ddim yn dda yn siarad o flaen pobol o gwbwl, ond fel popeth, mae o\u2019n rhywbeth ma rhywun yn gallu meddiannu\u2019r sgiliau cywir ac ymarfer er mwyn goroesi\u2019r broblem. (Mae\u2019r cwrs yn cael ei redeg eto ar hyn o\u2019r brud gyda dyddiadau pellach yn cael eu trafod- mi fyswn i\u2019n argymell i unrhywun ei ddilyn!"}, {"text_idx": "#000026", "text": "Dwi wrth fy modd yn cael gweithio bob dydd efo gwahanol fusnesau bach a\u2019r cwmniau hynny sy\u2019n gallu eu cefnogi. Dwi\u2019n ffodus iawn i fod wedi adeiladu busnes dwi wir yn fwynhau ei redeg, ac mae\u2019r dyfodol a\u2019r cynlluniau sydd ar y gweill ar gyfer gofod.space a busnesaubach.cymru wir yn gyffrous. Dwi hefyd yn gyffrous fod na gymaint o fusnesau bach yn bodoli, ac wedi eu cychwyn yn ddiweddar. Mae\u2019r symudiad o fod eisiau prynu gan fusnes bach wedi ffrwydro a dwi wir yn gobeithio fod hynny yma i barhau (gyda help adnoddau fel busnesaubach.cymru wrth gwrs!)."}, {"text_idx": "#000027", "text": "Os yda chi\u2019n pendroni byth am gychwyn busnes, neu i gymeryd y cam nesaf, yr oll ddudai ydi cerwch amdani. Ma hi\u2019n llawer gwell mentro na difaru peidio."}]